钦定古今图书集成/明伦汇编/官常典/第359卷 > 傅好礼
## 钦定古今图书集成/明伦汇编/官常典/第359卷 > 傅好礼

按《明外史》本传：“好礼，字伯恭，固安人。万历初，举进士。
知泾县，治最。入为御史。尝陈时政，请节游宴，停内操，
罢外戚世封，止山陵行幸。又上崇实、杜渐诸疏，语皆
剀直。巡按浙江，岁大侵，条上荒政，多报可。行部湖州，
用便宜发漕折银万两，易粟赈饥民。奏请服擅发罪，
帝特宥焉。改按山东泰安州。同知张寿朋当贬秩，文”
选郎谢廷采用为永平推官，谓州同知六品，而推官
七品也。好礼驰疏劾其语妄。廷采坐停俸，寿朋改调。
好礼寻谢病归。还朝，进光禄少卿，改太常。时税使四
出，海内骚然。二十六年冬，奸民张礼等伪为官吏，群
小百十人，分据近京要地，税民间杂物弗予，捶至死。
好礼极论其害，因言：“自朝鲜用兵，畿民富者贫，贫者
死，思乱已久，奈何又虐征国家？纵贫，亦不当头会箕
敛，括细民续命之脂膏。况奸徒所得千万，输朝廷堵
什一耳，陛下何利为之？”奏入，四日未报，复具疏请。帝
大怒，传旨镌三级，出之外。大理卿吴定疏救，帝益怒，
谪好礼大同、广昌典史，定镌三级，调边方。言官复交
章论救，斥定为民。既而帝思好礼言，下其疏。命厂卫
严缉，逮礼等二十八人诏狱，其害乃除。好礼之官。未
几，请急归。家居十五年卒。天启中，赠太常卿。